Ġermanja jew Arġentina? Għalkemm normalment ma tantx issib Maltin partitarji ta’ dawn iż-żewġ timijiet, il-finali tat-Tazza tad-Dinja dejjem toħloq interess qawwi u l-Maltin jidher li diġà għażlu t-tim li se jissimpatizzaw miegħu u li llejla jixtiequ jarawh jgħolli t-Tazza tad-Dinja li ntlagħbet fil-Brażil. Wara xahar logħob, Estádio Maracanã, f’Rio de Janeiro se jospita l-finali tant mistennija. Fl-aħħar sigħat kienu għaddejjin bla heda t-tħejjijiet għal din il-logħba bil-partitarji jinġabru minn kmieni quddiem l-istadium. Sew il-Ġermanja u anke l-Arġentina ġew inkurunati champions tad-dinja, bil-Ġermanja tgħolli t-tazza tliet darbiet fl-1954, fl-1974 u fl-1990 wara li għelbet lill-istess Arġentina bl-iskor ta’ 1-0 fl-Italja. L-aħħar darba li l-Arġentina kienu inkurunati champions kien fl-1986, meta għelbet lill-istess Ġermanja tal-Punent. Hija rebħet ukoll it-Tazza tad-Dinja fl-1978. Fatt interessanti huwa li dik tal-lejla se tkun it-tielet finali bejn il-Ġermanja u l-Arġentina. Fatt kurjuż ieħor huwa li ebda tim Ewropew ma wasal biex rebaħ it-Tazza tad-Dinja fuq art Sud-Amerikana. Iżda l-Maltin se jsegwu l-finali llejla? Mill-kummenti li ħadet Ruth Amaira lbieraħ fit-toroq tal-Belt jidher li huma ħafna iżjed dawk li se jżommu mal-Ġermanja milli mal-Arġentina għalkemm sibna lil min jissimpatizza magħhom ukoll. Minn hawn u ftit sigħat oħra għajnejn id-dinja se jkunu fuq it-timijiet nazzjonali tal-Ġermanja u l-Arġentina biex mhux biss jaraw min se jgħolli din it-tazza, iżda wkoll bit-tama li jassistu għal spettaklu ta’ futbol li bla dubju ma kien nieqes xejn f’din l-akbar kompetizzjoni ta’ futbol fid-dinja.